Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: illetve milyen pszichiátriai betegségben szenvednek. A beadványból nem derült ki, de az adatkérés indoka valószínűleg a szabálysértésekről szóló 1968. évi I. törvény 7. § (1) bekezdésében foglalt
Paragraph Index: 850

illetve milyen pszichiátriai betegségben szenvednek. A beadványból nem derült ki, de az adatkérés indoka valószínűleg a szabálysértésekről szóló 1968. évi I. törvény 7. § (1) bekezdésében foglalt felelősséget kizáró ok tisztázása volt, ugyanis szabálysértés miatt nem vonható felelősségre az, aki a cselekményt elmebeteg állapotban, gyengeelméjűségben vagy tudatzavarban követte el. Az adatvédelmi biztos válaszában arról tájékoztatta a vezető főorvost, hogy a polgármesteri hivatal szabálysértési irodája jogszerűen járt el, hiszen törvény felhatalmazása alapján kérte az elkövetők személyes adatait. Ugyanakkor az adatvédelmi biztos felhívta a jegyző figyelmét arra, hogy — amint azt a hivatkozott törvény, valamint az Avtv. is előírja — a megkeresésnek írásban kell történnie, a megkeresésben fel kell tüntetni a megismerni kívánt egészségügyi és személyazonosító adatokat, valamint az adatkérés alapjául szolgáló jogszabályi felhatalmazást. (865/A/1998) Szociális igazgatás Az önkormányzatok szociális ellátással, támogatásokkal, segélyezéssel kapcsolatos gyakorlatát számos beadványban sérelmezték a panaszosok. Tekintettel arra, hogy ezekben az ügyekben nehéz helyzetben lévő, és sok esetben kiszolgáltatott emberek fordulnak kérelemmel a hivatalhoz, rendkívül fontos, hogy az eljárás teljes ideje alatt megőrizhessék emberi méltóságukat, állampolgári jogaik ne sérüljenek, személyes adataik kezelése tisztességes és törvényes legyen. Vidéki vizsgálataink tapasztalatai, valamint a beadványok alapján megállapítható, hogy ezek az alkotmányos jogok sok esetben sérülnek. Több panaszos kifogásolta, hogy személyes adataik a kérelem elbírálását követően, a polgármesteri hivatal intézkedése nyomán nyilvánosságra kerültek, továbbá a segély megállapításához indokolatlan körben kért adatokat a hatóság. Az egyik település jegyzője az adatvédelmi biztos állásfoglalását kérte, hogy jogszerűen jártak-e el, mivel a lakásfenntartási támogatás iránti kérelmeket ugyan zárt ülésen tárgyalta a testület, azonban az e tárgyban hozott határozatot indokolással együtt teljes egészében nyilvánosságra hozták. Az Avtv. 3. § (5) bekezdése alapján „az érintett kérelmére indult eljárásban a szükséges adatainak kezeléséhez való hozzájárulását vélelmezni kell”. Ez a felhatalmazás azonban nem korlátlan, az önkormányzat adatkezelése hatósági feladatai ellátása során csak arra terjedhet ki, hogy — a vonatkozó szabályok alapján — az eljárást lefolytassa. Jelen esetben tehát az adatkezeléshez való hozzájárulás azt jelenti, hogy a segély iránti kérelem elbírálásához szükséges mértékben és ideig kezelheti az önkormányzat ezeket az adatokat, azt azonban már nem, hogy nyilvánosságra is hozhatja. Az Avtv. alapján ehhez

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes